kardosdrur/scandi-wiki huggingface dataset:
Ingenmandsland (film fra 1970)

Ingenmandsland er en italiensk-jugoslavisk anti-krigsfilm fra 1970, instrueret af den italienske instruktør Francesco Rosi. På italiensk er navnet "Uomini contro" og på engelsk "Many Wars Ago". Filmen bygger på Emilio Lussus roman "Un anno sull'altopiano".

Handlingen udspiller sig ved Isonzofronten under den Første Verdenskrig 1916-1917. Den Italienske hær står overfor den Østrigisk-Ungariske ved Alperne, og begge sider har gravet sig ned i skyttegrave. De italienske generaler og andre officerer kræver alt for meget af deres soldater. Gang efter gang skal de italienske soldater storme fjenden og altid med det samme frygtelige resultat. De Østrigisk-Ungarske vandkølede maskingeværer skyder nemt de italienske soldater ihjel. Men når en major bliver dræbt skal hver femte mand fra en sektion henrettes som straf for den døde officer. Og det bliver kun værre og værre...

Filmen havde dansk premiere 15.september 1971, og blev vist af DR i 1993. Det italienske navn er svært at oversætte, "Uomini" er plural af "Uomo", der betyder "mand" eller "menneske" (homo sapiens). Og "contro" betyder "mod". Filmen skal ikke forveksles med den bosniske film med samme (danske) navn.

Kilder

Eksterne henvisninger 
 

Film fra 1970
Film fra Italien
Raphael Holzdeppe

Raphael Holzdeppe (født 28. september 1989 i Kaiserslautern) er en tysk stangspringer. 

Holzdeppe var første gang med til OL i 2008 i Beijing, hvor han blev nummer syv. Ved EM 2012 vandt han bronze og kom dermed med til OL 2012 i London. 

Ved legene i London klarede han 5,65 m i kvalifikationsrunden, hvilket var bedste resultat (delt med europamesteren Renaud Lavillenie fra Frankrig), og i finalen var det disse to samt Holzdeppes landsmand, Björn Otto, der som de eneste kom over 5,85 m. Medaljerne skulle dermed fordeles mellem disse tre springere, og de to tyskere klarede begge 5,91 m, men nåede ikke højere, hvilket Lavillenie gjorde med et spring på 5,97 m, og han fik dermed guld. Otto havde færre nedrivninger end Holzdeppe og fik sølv, mens Holzdeppe fik bronze.

Året efter opnåede Holzdeppe sit bedste internationale resultat, da han blev verdensmester med 5,89 m. To år senere sprang han 5,90 m ved VM, hvilket indbragte ham sølvmedalje. Hans bedste resultat var et spring på 5,94 m, som sikrede ham det tyske mesterskab i 2015. Han deltog i OL 2016 i Rio de Janeiro, hvor han dog ikke klarede kvalifikationen til finalen. En skade forhindrede ham i at stille op til sit fjerde OL, der blev afholdt 2021 i Tokyo.

Reference

Eksterne henvisninger 

 Raphael Holzdeppes hjemmeside 

Stangspringere fra Tyskland
Medaljevindere fra Tyskland ved sommer-OL 2012
Deltagere for Tyskland ved sommer-OL 2008
Deltagere for Tyskland ved sommer-OL 2016
Olympiske bronzemedaljevindere fra Tyskland
Lars Hvidtfeldt

Lars Hvidtfeldt (født den 24. oktober 1966) er godsejer. Han er formand for den erhvervsdrivende fond SEGES Innovation Fonden. Fra 2009 til 2012 var han formand for Tolvmandssektionen i Landbrug & Fødevarer.
Gift med Linnéa Treschow, 2 børn, og er uddannet cand.agro. 

Sammen med Linnéa Treschow drives Gl. Kirstineberg Gods, som omfatter Gl. Kirstineberg Land- og Skovbrug med bl.a. afgrøder som sukkerroer, græs- og kløverfrø samt bl.a. byg, hvede og ærter på kontrakt. 
Udover landbrug drives der traditionel skovdrift med pyntegrønt og juletræer, Gl. Kirstineberg Jagtvæsen, Guldborgsund Frugt og KIRSTINEBERG A/S – produktion af pottegroede juletræer.

Lars Hvidtfeldt sidder i følgende bestyrelser etc.: Formand for Lollands Falsters Folketidende, formand for Realdanias Landbrugsforum, næstformand for Grønt Center, bestyrelsesmedlem hos Rotationen A/S, bestyrelsesmedlem hos Malmö Tidningstryck AB, vestyrelsesmedlem hos Auriga Industries A/S, bestyrelsesmedlem hos Hold Danmark Rent, medlem af Vildtforvaltningsrådet, medlem af Skovrådet, medlem af Realdanias Repræsentantskab samt medlem af Vækstforum Sjælland, Region Sjælland.

Lars Hvidtfeldt var tidligere direktør for Sydhavsøernes Landboforening, som er en rådgivningsvirksomhed for landbrug. Han har arbejdet som Assistant Director på Landbrugsraadets kontor i Bruxelles, hvor han samtidig var generalsekretær for ECORD, som var et konsortium af rådgivende ingeniørfirmaer fra 8 EU-lande. Og han startede erhvervskarrieren som fuldmægtig i Landbrugsraadets markedspolitiske afdeling.

Agronomer fra Danmark
Godsejere fra Danmark
Personer i Kraks Blå Bog
Dorians

Dorians er en armensk sanggruppe, som repræsentere Armenien til Eurovision Song Contest 2013 i Malmø, Sverige med sangen "Lonely Planet".

Medlemmer 
 Gor Sujyan
 Gagik Khodavirdi
 Arman Pahlevanyan
 Edgar Sahakyan
 Arman Jalalyan

Eksterne henvisninger 

Musikgrupper fra Armenien
Armeniens Eurovision Song Contest-deltagere
Deltagere ved Eurovision Song Contest 2013
Musikgrupper fra 2008
Jupiler Pro League 2007-08

Jupiler Pro League 2007-08   var den 105. udgave af det belgiske mesterskab i fodbold.

Tabel

Fodboldsæson 2007-08
Fodbold i Belgien
Farid Mammadov

Farid Mammadov (, født den 30. august 1991) er en aserbajdsjansk sanger, som repræsentere Aserbajdsjan til Eurovision Song Contest 2013 i Malmø, Sverige, med sangen "Hold Me".

Diskografi

Singler

Kilder

Eksterne henvisninger 

Jazzvokalister fra Aserbajdsjan
Deltagere ved Eurovision Song Contest 2013
Aserbajdsjans Eurovision Song Contest-deltagere
Ryan Dolan

Ryan Dolan er en irsk sanger som repræsentere Irland til Eurovision Song Contest 2013 i Malmø, Sverige med sangen "Only Love Survives".

Musikere fra Irland
Irlands Eurovision Song Contest-deltagere
Deltagere ved Eurovision Song Contest 2013
Kerstin Thiele

Kerstin Thiele (født 26. august 1986), nu Kertin Teichert, er en tysk judoka, som primært har kæmpet i 70 kg-klassen (mellemvægt).

Hendes første store internationale præstation kom, da hun i 2005 blev junioreuropamester. To år senere vandt hun EM-sølv for U/23, og året efter vandt hun bronze ved senior-EM, hvilket hun forbedrede året efter til sølv.

Hun repræsenterede Tyskland ved OL 2012 i London. Her vandt hun i mellemvægtsklassen i første runde over en newzealænder, dernæst over en ungarer og i kvartfinalen over en hollandsk judoka. I semifinalen mødte hun kineseren Chen Fei, som hun besejrede og dermed noget overraskende nåede finalen. Her mødte hun den franske storfavorit, Lucie Décosse, der vandt en komfortabel sejr, hvorefter Thiele vandt sølv. 

Thiele var tysk mester i 2008, 2009 og 2013 og var finalist i 2003 og 2007. Hun har vundet medalje ved seks grand slam-turneringer mellem 2009 og 2015. Fra 2013 har hun kæmpet i 78 kg-klassen. Siden 2015 har hun ikke hentet store internationale resultater. Hun blev gift i 2016 og skiftede derved efternavn til Teichert.

Referencer

Eksterne henvisninger 
 Kerstin Thieles hjemmeside 
 

Judoka fra Tyskland
Medaljevindere fra Tyskland ved sommer-OL 2012
Olympiske sølvmedaljevindere fra Tyskland
Lilli Schwarzkopf

Lilli Schwarzkopf (født 28. august 1983 i Novopokrovka, Kirgisistan, Sovjetunionen) er en tysk syvkæmper. 

Schwarzkopf er af tysk-kirgisisk afstamning og født i Kirgisistan, hvorfra hun sammen med sine forældre emigrerede til Tyskland, da hun var barn. Hendes far, Reinhold Schwarzkopf, var tikæmper og trænede datteren i den nærmeste større by, Paderborn. 

Hendes første store bedrift kom, da hun i 2006 vandt bronze i syvkamp ved EM i atletik. Hun deltog derpå ved OL 2008 i Beijing, hvor hun blev nummer syv.

Hendes hidtil bedste resultat opnåede hun ved OL 2012 i London. Her lå hun fra begyndelsen af konkurrencen blandt de ti bedste, og efter kuglestød nåede hun tredjepladsen. 200 m løbet sendte hende lidt tilbage, men inden den sidste disciplin, 800 m løb, lå hun på fjerdepladsen. I dette løb, der foregik hen på aftenen, opnåede hun en fjerdeplads, skønt hun en kort overgang blev udråbt som diskvalificeret. Dette viste sig dog at være en fejl, og med 6649 point samlet blev hun nummer to og fik sølvmedalje. Guldet gik overlegent til britiske Jessica Ennis med 6955 point, mens den regerende verdensmester, russiske Tatjana Tjernova, fik bronze med 6628 point. Tjernova blev senere diskvalificeret for brug af præstationsfremmende midler, og i stedet gik bronzen til litauiske Austra Skujytė.

Referencer

Eksterne henvisninger 

 Lilli Schwarzkopfs hjemmeside 

Mangekæmpere fra Tyskland
Medaljevindere ved sommer-OL 2012
Deltagere for Tyskland ved sommer-OL 2008
Deltagere for Tyskland ved sommer-OL 2008
Olympiske sølvmedaljevindere fra Tyskland
Björn Otto

Björn Otto (født 16. oktober 1977) er en tysk tidligere stangspringer.

Sportskarriere 
Ottos første store internationale resultater som senior kom ved Universiaderne i 2003 (bronze) og 2005 (guld). I 2007 vandt han bronze i stangspring ved indendørs-EM, og året efter vandt han først sølv ved VM indendørs og derpå sølv ved EM udendørs.

Han var derfor blandt favoritterne ved OL samme år i London sammen med franske Renaud Lavillenie, der havde besejret ham ved EM. I indledende runde gik han akkurat videre til finalen efter at have sprunget 5,50 m uden nedrivninger, og i finalen kom han sammen med landsmanden Raphael Holzdeppe og Lavillenie som de eneste over 5,85 m, så medaljerne skulle fordeles mellem disse tre. De to tyskere kom begge over 5,91 m, men nåede ikke højere, mens Lavillenie kom over 5,97 og vandt dermed guld. Otto fik sølv, da han havde færrest nedrivninger af de to tyskere, og Holzdeppe fik bronze. 

Han modtog den højeste idrætspris i Tyskland, Silbernes Lorbeerblatt, for sin OL-medalje, og året efter vandt han EM-sølv indendørs og VM-sølv udendørs. Dette blev hans sidste internationale medalje, og han indstillede karrieren i 2016 efter flere skader. Hans bedste resultat blev et spring på 6,01 m, som han klarede i september 2012, var ny tysk rekord i stangspring, og denne rekord stod fortsat i sommeren 2020.

Civil karriere 
Björn Otto studerede biologi, men efter indstillingen af sin sportskarriere gjorde han en hobby til sit erhverv, da han blev pilot. Han arbejdede for flyselskabet Sun Express, hvor han dog blev afskediget i foråret 2020.

Referencer

Eksterne henvisninger 

 Björn Ottos hjemmeside
 

Stangspringere fra Tyskland
Medaljevindere fra Tyskland ved sommer-OL 2012
Olympiske sølvmedaljevindere fra Tyskland
Ole Bischof

Ole Bischof (født 27. august 1979) er en tysk judoka, som kæmper i 81 kg-klassen. Han har vundet to olympiske medaljer.

Bischof blev europamester i sin vægtklasse i 2005, og han var derfor blandt favoritterne ved OL 2008 i Beijing. Han besejrede først en aserbajdsjansk judoka, hvilket sikrede ham en kvartfinaleplads. Her besejrede han en amerikaner og derpå brasilianeren Tiago Camilo i semifinalen. I finalen mødte han sydkoreaneren Kim Jae-Beom, som han besejrede og dermed vandt guld, mens Kim fik sølv og Roman Hontjuk fra Ukraine og Camilo begge fik bronze.

Han stillede igen op for Tyskland ved OL 2012 i London. Her vandt han første kamp over en italiener, dernæst over en kazakher, mens han i kvartfinalen besejrede en japaner og i semifinalen en amerikaner. Finalen blev et revancheopgør fra OL 2008 mellem Kim Jae-Beom, der var forsvarende verdensmester, og Bischof, og Kim vandt efter at have scoret to yuko-point i første periode. Kim fik dermed guld, mens Bischof fik sølv og canadieren Antoine Valois-Fortier samt russeren Ivan Nifontov vandt bronze.

Referencer

Eksterne henvisninger 

 Ole Bischofs hjemmeside
 

Judoka fra Tyskland
Deltagere for Tyskland ved sommer-OL 2008
Olympiske mestre fra Tyskland
Medaljevindere ved sommer-OL 2008
Olympiske sølvmedaljevindere fra Tyskland
Medaljevindere fra Tyskland ved sommer-OL 2012
Andreas Tölzer

Andreas Tölzer (født 27. januar 1980) er en tysk tidligere judoka, som stillede op i sværvægtsklassen (+100 kg) og har vundet både EM-, VM- og OL-medaljer.

Tölzers første store internationale resultat kom i 2003, hvor han vandt EM-bronze i åben klasse. I 2006 vandt han sin eneste guldmedalje ved et mesterskabsstævne, da han blev europamester i sværvægt, og året efter fik han EM-bronze, et resultat han også opnåede i 2010.

Samme år vandt han VM-sølv, en præstation han kopierede året efter, inden han ved sit sidste internationale mesterskab opnåede VM-bronze i 2013.

Han deltog i tre olympiske lege: Ved OL 2004 i Athen endte han på en delt syvendeplads, ved OL 2008 i Beijing blev han delt nummer ni, inden han fik sit bedste OL-resultat ved OL 2012 i London. Efter sejre over en georgier, en rumæner og en ungarer nåede han semifinalen. Her mødte han russeren Aleksandr Mikhajlin, som sejrede, og gik i finalen. Tölzer vandt derpå over en hviderusser og sikrede sig dermed bronzemedaljen sammen med Rafael Silva fra Brasilien, mens Mikhajlin tabte guldkampen til franske Teddy Riner.

Referencer

Eksterne henvisninger 

 Andreas Tölzers hjemmeside
 

Judoka fra Tyskland
Deltagere for Tyskland ved sommer-OL 2004
Deltagere for Tyskland ved sommer-OL 2008
Deltagere for Tyskland ved sommer-OL 2012
Medaljevindere ved sommer-OL 2012
Olympiske bronzemedaljevindere fra Tyskland
Dimitri Peters

Dimitri Peters (født 4. maj 1984 i Gljaden, Russiske SFSR) er en tysk tidligere judoka, der i sin karriere vandt flere internationale medaljer.

Peters kom med sin familie til Tyskland, da han var ni år, og efter at have prøvet kræfter med flere sportsgrene endte han med at koncentrere sig om judo. 

Han blev europamester for U/23 i 2005, og året efter vandt han EM-bronze for seniorer. Derudover vandt han bronze for hold ved EM i 2011. 

Peters repræsenterede Tyskland ved OL 2012 i London. Han stillede op i -100 kg klassen og vandt først over en israelsk og derpå over en lettisk deltager. I kvartfinalen vandt han over hollandske Henk Grol, hvorpå han i semifinalen mødte russeren Tagir Khajbulaev. Her blev det til nederlag for tyskeren, idet han dog tvang russeren ud i ekstratid og en afgørelse på hantei (dommernes vurdering). Khajbulaev vandt efterfølgende guld over mongolen Naidangiin Tüvshinbayar, der fik guld. Peters mødte usbekeren Ramziddin Saidov og sikrede sig bronze sammen med Grol, der besejrede en koreansk judoka.

Peters vandt VM-bronze i både 2013 og 2015 og har vundet flere grandprix- og åbne turneringer. Han er seksdobbelt tysk mester i perioden 2004 og 2017. Han blev til sin store skuffelse ikke udtaget til OL 2016 i Rio de Janeiro, og i september 2017 indstillede han sin karriere.

Referencer

Eksterne henvisninger 
 Dimitri Peters' hjemmeside 
 

Judoka fra Tyskland
Medaljevindere fra Tyskland ved sommer-OL 2012
Olympiske bronzemedaljevindere fra Tyskland
Jokkmokks fjeldhave

Jokkmokks fjeldhave () er en botanisk have i Jokkmokk i Lappland i det nordligste Sverige. Den blev anlagt 1995 på omkring en hektar af Kvarnbäckens kløft nedstrøms fra Talvatissjön. Den udgør en del af Ájtte, det svenske fjeld- og samemuseum. Haven har plantebede med planter fra et antal forskellige fjeldmiljøer, fra tundraen via skoven og mosen til elven.

I fjeldhaven findes en af Axel Hambergs fem forskerhytter fra Sarek, nemlig den i 1912 opførte blikhytte fra Tjågnoris. Den blev demonteret fra sin oprindelige lokation i 1967 til brug for en udstilling i Jokkmokks museum om Axel Hamberg, og blev siden genopført i 1995 i fjeldhaven.

Kilder 
 Thomas Öberg: Jokkmokks fjällträdgård: nu har den blomstrat i tio år, Ájtte musei vänner, Jokkmokk 2006,

Kildehenvisninger

Eksterne henvisninger 

 Om Jokkmokks fjeldhave på Ájttes hjemmeside 

Botaniske haver
Fjeldhave
Etableret i 1995
Bygninger, konstruktioner og anlæg i Norrbottens län
Tromsø arktisk-alpine botaniske have

Tromsø arktisk-alpine botaniske have () er verdens nordligst beliggende botaniske have.

Den 1,8 hektar store have, som blev etableret i juli 1994, ligger sydøst for universitetsområdet, med udsyn til fjeldene i øst og syd. Beliggenheden, der svarer til Alaskas nordkyst, bringer tankerne hen på et ekstremt arktisk klima. En gren af Golfstrømmen går imidlertid op langs kysten af Nord-Norge og har en modererende indflydelse. Tromsø har derfor en relativt mild vinter (døgnnormal i januar på −3,8 °C) og relativt kølig sommer (døgnnormal i juli på 11,8 °C).

Fra den 15. maj til den 27. juli er solen over horisonten hele tiden. Disse to måneder med midnatssol kompenserer noget for den korte vækstsæson og de lave temperaturer. Det teoretiske antal soltimer er på omkring 600 i maj, juni og juli, mens det faktisk antal soltimer i gennemsnit for hver af disse tre måneder er omkring 200. Fra den 21. november til den 17. januar kommer solen ikke over horisonten (mørketid). Sne dækker sædvanligvis bakken fra oktober-november og akkumulerer til begyndelsen af april. Derefter aftager snedybden gradvis og bakken er som regel bar i midten af maj i nærheden af vandet, mens den kan ligge til langt ut på sommeren i større højder. Sæsonen i den botaniske have er sædvanligvis fra slutningen af maj til midten af oktober.

Den arktisk-alpine botaniske have i Tromsø er en del af Tromsø Museum ved Universitetet i Tromsø.

Eksterne henvisninger 
 Den botaniske haves side hos UiT 

Arktisk-alpine botaniske have
Botaniske haver i Norge
Etableret i 1994
Kultur i Tromsø
Lucien Bonaparte

Lucien Bonaparte, (21. maj 1775 i Ajaccio - 29. juni 1840 i Viterbo, Italien), søn af Carlo Buonaparte og Laetitia Ramolino, fransk politiker og yngre bror til Napoleon 1. af Frankrig. 
Lucien beskrives som den bedst begavede af Napoleons søskende. Ved broderens kroning i 1804 frabad han sig "gøglet".

Fransk politiker 
Som ung agiterede Lucien Bonaparte ivrigt for den Den Franske Revolution. I 1795 blev han gennem Napoleons indflydelse udnævnt til krigskommissær. 

I 1798 blev han indvalgt i de femhundredes råd (underhuset), hvor han blev ordfører og præsident. Det var i denne stilling, at han skaffede Napoleon diktatorisk magt i staten. Dette skete ved statskuppet 18. brumaire (9. november 1799), der indførte Konsulatet. 

Herefter var Lucien indenrigsminister fra den 25. december 1799 til 7. november 1800. Hans tilbagetræden skyldes uenighed med broderen. 

Han var ambassadør i Madrid i 1800-1801. I 1802 blev han medlem af underhuset (tribunatet) og derefter af overhuset (senatet) i 1804.

I Rom 
I 1803 giftede Lucien med sin smukke, men berygtede elskerinde Alexandrine de Bleschamp. Napoleon kunne ikke acceptere dette ægteskab. Som straf blev Lucien udvist til Rom, hvor han knyttede nære forbindelser til paven.

Interneret i England 
I 1810 forsøgte Lucien at udvandre til USA, men som "fjendtlig udlænding" havnede han i engelsk fangenskab frem til 1814. Han vendte tilbage til Rom og paven udnævnte ham til fyrste af Canino.

Sidste år i Italien 
Fra 1815 levede Lucien Bonaparte, titulær fyrste af Canino og Musignano, i Italien. Dog boede han i England i 1832 - 1837.

Første ægteskab 
Den 4. maj 1794 giftede han sig med Anne Christine Boyer (6. juli 1773 - 14. maj 1801). Hun døde af tuberkulose, og hun var datter af en værtshusholder.

Børn med Anne Christine Boyer 

 Charlotte Marie (1795-1865)
 barn (født og død 1796)
 Victoire Gertrude (født og død 1797)
 Christine (1798-1847), gift i 1818-1824 med den svenske greve Arvid Posse (1782–1826) og fra 1824 med den liberale britiske politiker Lord Dudley Stuart (1803–1854)

Andet ægteskab 

I 1803 giftede han sig med Alexandrine de Bleschamp (18. februar 1778 - 12. juli 1855).

Børn med Alexandrine de Bleschamp 
 Charles Lucien Bonaparte (1803-1857), gift med sin kusine Zénaïde, datter af Joseph Bonaparte
 Letizia (1804-1871)
 Joseph (1806-1807)
 Jeanne (1807-1828)
 Paul Marie (1806-1827)
 Louis Lucien Bonaparte (1813-1891) 
 Pierre Bonaparte (1815-1881)
 Antoine Bonaparte (1816-1877)
 Alexandrine Marie (1818-1874)
 Constance (1823-1876)

Lucien
Indenrigsministre fra Frankrig
Franskmænd i 1700-tallet
Franskmænd i 1800-tallet
Personer fra Ajaccio
Rutland

Rutland er et county (sammenligneligt med et grevskab eller amt) i East Midlands i England. Det grænser op til Leicestershire, Lincolnshire og Northamptonshire.

Rutland er det mindste traditionelle county i England; i dag er det mindre City of London dog tillige county. Den længste distance fra nord til syd i Rutland er bare 29 km, mens det målt fra øst til vest blot er 27 km. Grundet størrelsen er Rutland ikke inddelt i distrikter.

Befolkningen udgjorde i 2011 37.600 indbyggere.

De vigtigste byer er administrationsbyen Oakham og Uppingham. Midt i Rutland ligger Rutland Water, der er et vigtigt naturreservat, der fungerer bl.a. som overvintringssted for fugle, samt ynglested for fiskeørne.

Historie 
I Domesday Book blev den nordvestlige del af grevskabet omtalt som distriktet Rutland i Nottinghamshire, mens den sydlige dele var distriktet Wicelsea i Northamptonshire. Første gang Rutland nævnes som et eget County/grevskab er i 1159, men så sent som i det 14. århundrede blev Rutland oftest regnet som et soke, en juridisk enhed på lavere niveau.

I 1974 blev Rutland et distrikt i Leicestershire, men den 1. april 1997 opnåede Rutland atter status som selvstændigt grevskab efter pres fra lokalbefolkningen.

Eksterne links 

 Officiel hjemmeside for Rutland county
Carolin Leonhardt

Carolin Leonhardt (født 22. november 1984 i Lampertheim) er en tysk tidligere kajakroer, som var specialiseret i sprint og deltog for Tyskland i to sommer-OL.

Leonhardt havde succes som junior, hvor hun som syttenårig blev verdensmester i firerkajak på 500 m og toerkajak på 1000 m.

I 2004 vandt hun to medaljer ved EM, og hun var med OL i Athen samme år i firer- og toerkajak på 500 m. I firerkajakken roede hun sammen med Maike Nollen, Katrin Wagner samt veteranen Birgit Fischer (der her deltog for sjette og sidste gang i et OL), og efter at have vundet deres indledende heat sikrede tyskerne sig guldmedaljer ved i finalen at besejre ungarerne med blot 0,196 sekund, mens Ukraine på tredjepladsen var næsten et sekund længere tilbage. I toerkajakken roede hun sammen med Fischer, og duoen vandt sikkert deres indledende heat. I finalen kunne de dog ikke følge med ungarerne Katalin Kovács og Natasa Janics, der sikrede sig guldet foran Fischer og Leonhardt, mens polakkerne Aneta Pastuszka og Beata Sokołowska-Kulesza blev nummer tre.

De følgende år hentede hun en række EM- og VM-medaljer, og hun skulle også med til OL 2008 i Beijing, men hun blev syg nogle dage før konkurrencerne fandt sted, så tyskerne erstattede hende i fireren med Conny Wassmuth og genvandt deres OL-guld uden Leonhardt.

Ved OL 2012 i London var hun klar igen og var med i fireren, der derudover havde Franziska Weber, Katrin Wagner-Augustin og Tina Dietze om bord. Tyskerne vandt deres indledende heat klart. I finalen roede de en anelse hurtigere, men blev besejret af ungarerne, mens de akkurat holdt sig foran Belarus, der fik bronze.

Hun indstillede karrieren i 2016 efter flere skader og efter at det ikke var lykkedes hende at kvalificere sig til OL i Rio de Janeiro. Hun er i sit arbejdsliv politimester.

Referencer

Eksterne henvisninger 

 Carolin Leonhardts hjemmeside
 

Kajakroere fra Tyskland
Deltagere for Tyskland ved sommer-OL 2004
Medaljevindere ved sommer-OL 2004
Medaljevindere fra Tyskland ved sommer-OL 2012
Olympiske mestre fra Tyskland
Olympiske sølvmedaljevindere fra Tyskland
Sebastian Bachmann

Sebastian Bachmann (født 24. november 1986) er en tysk fægter.  

Han repræsenterede Tyskland ved OL 2012 i London, hvor han deltog i fleuret både individuelt og som en del af det tyske hold. I den individuelle konkurrence var Bachmann seedet som nummer seksten, og efter at have vundet over en russisk fægter, mødte han i ottendedelsfinalen den topseedede italiener, Valerio Aspromonte, som han tabte til med 11-15; han var dermed ude af konkurrencen. I holdkonkurrencen, hvor ni hold stillede op, sad tyskerne over i første runde, hvorpå de i kvartfinalen besejrede Rusland. Semifinalen mod Japan blev noget af en gyser, der endte 41-40 til Japan, og Tyskland måtte tage til takke med en kamp om bronze mod USA, der tabte deres semifinale til Italien. Tyskerne vandt bronzekampen klart med 45-27, mens Italien fik guld og Japan sølv. Tysklands hold bestod foruden Bachmann af André Weßels, Peter Joppich og Benjamin Kleibrink.

Referencer

Eksterne henvisninger 

Fægtere fra Tyskland
Medaljevindere fra Tyskland ved sommer-OL 2012
Olympiske bronzemedaljevindere fra Tyskland